Bdot tal-linja tal-ajru Flybe tilef il-kontroll ta’ ajruplan bil-passiġġieri wara li nqatgħetlu id artifiċjali hekk kif kien se jniżżel l-ajruplan fl-art, qal rapport dwar l-inċident. It-titjira tal-linja ajru Flybe minn Birmingham b’47 passiġġier abbord, kienet riesqa lejn l-Ajruport tal-belt ta’ Belfast f’riħ qawwi fit-12 ta’ Frar li għadda. Minkejja li l-impatt tal-ajruplan mal-art seħħ b’qawwa kbira, ħadd ma weġġa’ u l-ajruplan ma sofra ebda ħsara. Skont ir-rapport, il-bdot qal li kien se joqgħod ħafna aktar attent fil-ġejjieni biex jassigura li idu tkun imwaħħla sew. Fi stqarrija, Flybe qalet li l-kaptan huwa wieħed “mill-aktar kaptana ta’ fiduċja li għandha”,  u li s-sigurtà tal-passiġġieri u l-ekwipaġġ qatt ma ġew kompromessi. Ir-rapport investigattiv qal li l-kaptan neħħa l-autopilot u beda jtajjar l-ajruplan manwalment. Madankollu hekk kif kien qed jimmanuvra l-ajruplan fl-inżul, l-id artifiċjali li għandu nqatgħet u ma ħallitux milli jkollu kontroll assolut tal-ajruplan. Waqt li ħaseb li jagħti kontroll lill-pilota li kien hemm miegħu, il-ħin qasir li kellu u l-kundizzjonijiet tat-temp kienu jfissru li l-aħjar li seta’ jagħmel kien li jaqla’ idu l-leminija minn mat-tmun u jwaħħal l-id artifiċjali. Fir-rapport investigattiv jingħad li huwa rnexxielu jagħmel dan iżda l-ajruplan “qabeż” hekk kif miss l-art. Huwa qal ukoll li se jibda jinforma lill-pilota li jkun hemm miegħu dwar il-possibilità li jerġa’ jiġri inċident simli biex ikun jista’ jieħu kontroll f’kull ħin. Id-direttur tal-operazzjonijiet tat-titjiriet ta’ Flybe, il-kaptan Ian Baston qal li l-kumpanija tadotta politika li tagħti opportunitajiet ugwali u “f’konformità ma’ ħafna mil-linji tal-ajru fejn nimpjegaw magħna persuni li għandhom abbiltajiet fiżiċi mnaqqsa”. “Is-sigurta tal-passiġġieri u l-ekwipaġġ tagħna hija ta’ prijorità assoluta għalina,” qal Baston waqt li sostna li mhux biss Flybe taderixxi lilha nnifisha mar-rekwiżiti tal-Awtorità tal-Avjazzjoni Ċivili dwar l-ingaġġ ta’ persuni b’abbiltajiet fiżiċi mnaqqsa, iżda teċċedihom billi tassigura li s-sigurtà qatt ma tiġi kompromessa. Huwa żied jgħid li l-investigazzjoni li saret wasslet biex jittieħdu aktar miżuri biex dan l-inċident ma jerġax jirrepeti ruħu.